***ข่าวประชาสัมพันธ์***

**เอสซีจี ดิสทริบิวชั่น สนับสนุนอุปกรณ์และเครื่องมือช่าง TOPPRO ในการแข่งขันฝีมือแรงงานแห่งชาติ ครั้งที่ 30 และการแข่งขันฝีมือคนพิการ ครั้งที่ 10**

บริษัท เอสซีจี ดิสทริบิวชั่น จำกัด ผู้นำเข้าและจัดจำหน่ายเครื่องมือช่างคุณภาพมาตรฐานสากลภายใต้แบรนด์ TOPPRO ร่วมส่งเสริมศักยภาพแรงงานไทย โดยให้การสนับสนุนอุปกรณ์และเครื่องมือช่างสำหรับการแข่งขันฝีมือแรงงานแห่งชาติ ครั้งที่ 30 และการแข่งขันฝีมือคนพิการ ครั้งที่ 10 รวมมูลค่าทั้งสิ้น 207,107 บาท โดยอุปกรณ์ที่มอบให้ประกอบด้วย ลวดเชื่อม, ใบตัด, ตลับเมตร, เกรียง, ดอกสว่าน, พลั่ว และเครื่องมือช่างอื่น ๆ เพื่อเสริมสร้างทักษะฝีมือแรงงานไทยให้ก้าวสู่มาตรฐานระดับโลก

ในพิธีมอบโล่ขอบคุณผู้สนับสนุน เมื่อวันที่ 23 มีนาคม 2568 ณ ห้องฟีนิกซ์ ศูนย์แสดงสินค้าและการประชุมอิมแพ็ค เมืองทองธานี **นายบุญสงค์ ทัพชัยยุทธ์ ปลัดกระทรวงแรงงาน** ให้เกียรติมอบโล่แก่บริษัทผู้สนับสนุน โดยมี **นายศรัณย์ วงศ์รัตน์ Merchandise and Sourcing Director** บริษัท เอสซีจี ดิสทริบิวชั่น จำกัด เป็นผู้แทนรับมอบ

การสนับสนุนในครั้งนี้ ตอกย้ำถึงความมุ่งมั่นของบริษัท เอสซีจี ดิสทริบิวชั่น จำกัด ในการพัฒนาทักษะแรงงานไทย ผ่านการใช้งานเครื่องมือช่างที่มีคุณภาพสูง แข็งแรง ทนทาน และปลอดภัย เหมาะสำหรับช่างมืออาชีพ เพื่อเตรียมความพร้อมสู่เวทีการแข่งขันระดับนานาชาติ

การแข่งขันฝีมือแรงงานแห่งชาติและการแข่งขันฝีมือคนพิการ จัดขึ้นโดยกรมพัฒนาฝีมือแรงงาน กระทรวงแรงงาน โดยมีการแข่งขันฝีมือแรงงานแห่งชาติ จำนวน 27 สาขา และการแข่งขันฝีมือคนพิการ จำนวน 12 สาขา ระหว่างวันที่ 19-24 มีนาคม 2568 ณ ศูนย์แสดงสินค้าและการประชุมอิมแพ็ค เมืองทองธานี โดยมีเป้าหมายเพื่อกระตุ้นเยาวชนไทยให้พัฒนาทักษะให้ได้มาตรฐานสากล ทันต่อเทคโนโลยีสมัยใหม่ พร้อมเข้าสู่ตลาดแรงงาน อีกทั้งยังเป็นการเตรียมความพร้อมในการคัดเลือกตัวแทนเยาวชนไทยเข้าร่วมการแข่งขันฝีมือแรงงานระดับอาเซียน เอเชีย และนานาชาติ ซึ่งเป็นเวทีสำคัญในการแลกเปลี่ยนองค์ความรู้และเทคโนโลยีใหม่ ๆ ระหว่างประเทศ นำมาปรับใช้กับการพัฒนาแรงงานไทยให้มีศักยภาพสูงขึ้น และสร้างชื่อเสียงให้กับประเทศไทยบนเวทีระดับโลก

-------------------------------------------------------------------